Lukijoilta: Kansainvälinen keliakiapäivä 16.5. | Pohjalainen
Lukijoilta: Kansainvälinen keliakiapäivä 16.5.
Toukokuun 16. päivänä Euroopan keliakialiittojen kattojärjestö The Assosiation Of European Coeliac Societies (AOECS) ja sen jäsenjärjestöt viettävät Maailman keliakiapäivää. Päivän tavoitteena on lisätä tietoisuutta diagnosoimattomasta keliakiasta. Suomessa Keliakialiitto organisoi toimintaa.
Suomessa on noin 100 000 keliaakikkoa, joista vain kahdella kolmesta tauti on diagnosoitu. Suurin osa ei tiedä sairastavansa keliakiaa. Euroopassa on yli 6 miljoonaa keliaakikkoa ilman diagnoosia. Nämä luvut asettavat ison kysymyksen kaikille järjestöissä toimiville sekä terveydenhuollolle. Kuinka heidät löydetään?
Koska ainut hoito keliakiaan on gluteeniton ruokavalio, jokainen ihminen joutuu kohtaamaan keliaakikon jossakin elämänsä vaiheessa. Kuinka saadaan tieto kaikille, missä ruokaa ja leivonnaisia tarjotaan?
Keliakiaa esiintyy eniten Pohjoismaissa, toisena tulee muu Eurooppa, kolmantena muu maailma. Kiinassa ja Japanissa keliakiaa ei ole todettu. Tutkijat etsivät tähän syytä.
Ainoa hoito, gluteenittomat tuotteet, ovat erittäin kalliita. Hallitus poisti muutamia vuosia sitten keliakiakorvauksen, joka olisi helpottanut monen, varsinkin opiskelijan ja eläkeläisen ruokalaskua. Korvaus olisi saatava takaisin.
Ennen kuin kaikki ongelmat on ratkaistu, on vielä paljon työtä edessä. Muistutamme kuitenkin, että keliakia ei ole allergia eikä nirsoilutauti, vaan vakava sairaus, joka johtaa hoitamattomana pahimmillaan kuolemaan. Keliakiaan liittyy monesti myös vakavia liitännäissairauksia.
Keliakia oireilee hyvin monin eri tavoin, pääasiassa vatsa- ja iho-oirein. Lainaan oman lääkärini taannoista kommenttia: keliakia on kummallinen sairaus, joka aiheuttaa kummallisia oireita. Jotta pystymme tämän kummallisuuden päihittämään, tarvitsemme tieteellistä tutkimusta, myös sen rahoitusta, ja asennetta jokaiselta ihmiseltä. Ketju on niin vahva kuin sen heikoin lenkki.
Päivi Kleimola